b'\n_START_ARTICLE_\nIvan \xc4\x8ci\xc4\x8dmanec\n_START_SECTION_\nLiv\n_START_PARAGRAPH_\nIvan \xc4\x8ci\xc4\x8dmanec (uttales: tsjitsjmanjets) er f\xc3\xb8dt i 1942 i Bratislava, Slovakia. I perioden 1960-67 studerte han med noen avbrudd bygningsfag p\xc3\xa5 Den Slovakiske Tekniske H\xc3\xb8yskole i Bratislava, men fullf\xc3\xb8rte ikke studiet. I 1969 emigrerte han til Norge. I perioder arbeidet han som fabrikk- og havnearbeider, servit\xc3\xb8r, vaskehjelp, nattevakt, tolk, fritidsklubbleder og frilansskribent. I 1970-75 studerte han russisk, engelsk og teatervitenskap p\xc3\xa5 Universitetet i Oslo. I 1978-1999 arbeidet han i 21 \xc3\xa5r som l\xc3\xa6rer i grunnskolen i Oslo der han fremdeles er bosatt. F.o.m. 1978 har han v\xc3\xa6rt aktiv som skribent, oversetter og skj\xc3\xb8nnlitter\xc3\xa6r forfatter. I 1980-\xc3\xa5rene var han regelmessig bidragsyter til slovakisk og tsjekkisk eksilpresse og til den tsjekkoslovakiske redaksjonen av Radio Fritt Europa. I 1993-95 var han den f\xc3\xb8rste formann i den nystiftede Norsk-slovakisk forening som holder til i Oslo. Etter 1989 har han publisert en rekke journalistiske, vitenskapelige og skj\xc3\xb8nnlitter\xc3\xa6re bidrag i slovakiske aviser og tidsskrifter.\n_START_SECTION_\nLitter\xc3\xa6r virksomhet\n_START_PARAGRAPH_\nIvan \xc4\x8ci\xc4\x8dmanec skriver essays, studier, artikler, bokanmeldelser, noveller, dikt og skuespill. I sin essayistikk beskjeftiger han seg hovedsakelig med litteratur, teater, religion, leilighetsvis ogs\xc3\xa5 film, billedkunst, musikk, filosofi og samfunnsproblematikk.'